1.  ความเสี่ยงจากความไม่เพียงพอของเงินทุนหมุนเวียน

เมื่อปลายปี2552
บริษัทได้ตัดสินใจแก้ปัญหาการขาดสภาพคล่องอันมีสาเหตุหลักมาจากโครงการขนาดใหญ่ที่มีปัญหา
ผ่านกระบวนฟื้นฟูกิจการเพื่อปกป้องธุรกิจหลัก(Core Business) ของบริษัทไว้
เนื่องจากธุรกิจหลักของบริษัท ยังคงดำเนินอยู่อย่างปกติ
เงินรับจากลูกค้าจะนำมาใช้ในส่วนของการดำเนินงานปัจจุบัน และจ่ายชำระเจ้าหนี้
ตามแผนฟื้นฟูกิจการซึ่งได้รับการอนุมัติจากศาลฯ เมื่อต้นปี 2554 ขณะนี้บริษัทมีสภาพคล่องดีมาก
เนื่องจากภาระหนี้เก่าของบริษัทได้รับการขยายระยะเวลาการชำระหนี้เป็นระยะเวลา 8-10ปี

2.  ความเสี่ยงจากอัตราแลกเปลี่ยน

บริษัทนำเข้าวัตถุดิบบางส่วนจากต่างประเทศ ทำให้มีหนี้สินเป็นเงินตราต่างประเทศ
ในขณะเดียวกันบริษัทมีรายได้จากการขายสินค้าในต่างประเทศในรูปเงินตราต่างประเทศเช่นกัน
บริษัทจึงบริหารความเสี่ยงโดยใช้วิธี Natural hedge ได้ส่วนหนึ่ง
อย่างไรก็ตามยังคงมีความเสี่ยงจากอัตราแลกเปลี่ยนที่เกิดจากผลต่างระหว่างยอดซื้อและยอดขาย
จึงอาจเกิดผลกระทบทั้งด้านบวกและด้านลบต่อบริษัท เพื่อเป็นการลดความเสี่ยง
บริษัทจึงมีนโยบายซื้อขายเงินตราต่างประเทศล่วงหน้า (Forward contract)
และเครื่องมือทางการเงินด้านอื่นๆ เพื่อป้องกันความเสี่ยงของอัตราแลกเปลี่ยนที่อาจเกิดขึ้น

3.  ความเสี่ยงเกี่ยวกับความเชื่อมั่น

เนื่องจากสินค้าของบริษัทเป็นสินค้าทุน
บริษัทมีนโยบายที่จะส่งมอบสินค้าและบริการที่มีคุณภาพสูงภายใต้ระยะเวลาที่กำหนด และ
ภายใต้งบประมาณของลูกค้า การเข้าสู่กระบวนการฟื้นฟูกิจการของบริษัท
ทำให้มีความเสี่ยงที่ลูกค้าบางกลุ่มจะเกิดความไม่มั่นใจเรื่องความมั่นคงของบริษัท
ที่ผ่านมาผู้บริหารได้ไปชี้แจงและให้ความมั่นใจกับลูกค้าด้วยตัวเอง
ซึ่งในช่วงที่บริษัทอยู่ในกระบวนการฟื้นฟูกิจการมา
ได้พิสูจน์แล้วว่าบริษัทสามารถดำเนินการและส่งมอบงานได้ตามสัญญา
ยังคงมีแต่ลูกค้าบางกลุ่มซึ่งองค์กรมีข้อกำหนดไม่ให้จัดซื้อและจัดจ้างบริษัท ที่ยังอยู่แผนฟื้นฟูกิจการ
ทำให้บริษัทสูญเสียโอกาส ในส่วนนี้ไปบ้าง

4.  ความเสี่ยงจากการผันผวนของราคาวัตถุดิบ

เหล็กและสแตนเลสถือว่าเป็นวัตถุดิบหลักที่สำคัญในการผลิตของบริษัท
บริษัทจึงมีความเสี่ยงจากการผันผวนของราคาวัตถุดิบ และสินค้าขาดตลาดในบางช่วง
บริษัทมีการกำหนดคณะทำงานวางแผนการใช้วัตถุดิบ (Planning Team)
เพื่อให้การบริหารสินค้าคงคลังมีประสิทธิภาพมากขึ้น และมีการเสาะหาแหล่งผลิต และผู้ขายรายใหม่
จากทั้งในและนอกประเทศ เพื่อกระจายความเสี่ยง และ เพื่อให้เกิดการแข่งขันราคาของผู้ขาย
นอกจากนี้บริษัทฯ
ได้เจรจากับลูกค้าบางรายและระบุลงในสัญญาว่าหากราคาวัตถุดิบหลักเปลี่ยนแปลงไปเกินกว่า %
ที่ได้ตกลงกัน บริษัทจะปรับราคางาน

5.  ความเสี่ยงจากการพึ่งพาลูกค้าหรือผู้จัดจำหน่ายรายใหญ่

ในด้านการพึ่งพาลูกค้า บริษัทมีลูกค้ากระจายในหลายธุรกิจเป็นจำนวนมาก
จึงไม่มีความเสี่ยงจากการพึ่งพาลูกค้ารายใหญ่ อีกทั้งในด้านของการพึ่งพาผู้จัดจำหน่ายรายใหญ่
บริษัทสามารถจัดหาวัตถุดิบได้จากทั้งในประเทศและต่างประเทศ
และบริหารจัดการการซื้ออยู่อย่างต่อเนื่อง
จึงไม่ได้มีความเสี่ยงจากการพึ่งพาผู้จัดจำหน่ายรายใหญ่เช่นกัน

6.  ความเสี่ยงในการพึ่งพาผู้บริหาร

เนื่องจากกลุ่มผู้บริหารปัจจุบัน ซึ่งเป็นผู้ก่อตั้งบริษัท
เป็นกลุ่มที่มีประสบการณ์ในธุรกิจและเป็นที่รู้จักและได้รับการยอมรับอย่างกว้างขวางในเรื่องการสร้าง
Know How ของบริษัท
ซึ่งคุณสมบัติดังกล่าวมีส่วนสำคัญที่ทำให้บริษัทสามารถได้รับการไว้วางใจจากลูกค้า
ทำให้บริษัทมีความเสี่ยงด้านความอยู่รอดในกรณีที่มีการเปลี่ยนแปลงผู้บริหาร อย่างไรก็ตาม
บริษัทมีนโยบายการกระจายอำนาจในการบริหารงาน โดยมีคณะกรรมการบริหาร
และผู้อำนวยการฝ่ายต่าง ๆ ที่มีความรู้ความสามารถที่เหมาะสมเพื่อดูแลในสายงานต่าง ๆ
ทำให้ลดความเสี่ยงในการพึ่งพาผู้บริหารลงได้

7.  ความเสี่ยงจากคดีฟ้องร้อง

บริษัทได้ยื่นฟ้องลูกค้า บจ.ทีพีเค เอทานอล เมื่อวันที่ 29 กรกฎาคม 2552
และได้ตั้งสำรองหนี้สงสัยจะสูญของลูกหนี้รายนี้ไว้แล้ว
ซึ่งแสดงว่าบริษัทได้สะท้อนความเสียหายทั้งหมดไว้ในงบการเงินปี 2552 แล้ว ต่อมาวันที่ 29
ธันวาคม 2554 ศาลมีคำสั่งยกฟ้อง ขณะนี้บริษัทอยู่ระหว่างดำเนินการยื่นอุทธรณ์
การดำเนินการตามกระบวนการของศาล อาจต้องใช้ระยะเวลาพอสมควร กว่าคดีจะสิ้นสุด